Inglismaal nähtut-kuuldut rakendas Anu Suik oma tundides juba kevadel. "Edaspidi plaanin teha rohkem rühma- ja paaristöid, et ka tagasihoidlikumad saaksid rääkida. Kindlasti toon teemasid sisse igapäevaelust ja sündmustest ning seostan neid nii varasemate teadmiste kui  ka uue teemaga," kinnitab ta. "Mõistekaardid, ajurünnak teadmiste väljaselgitamiseks, näitlikustamine - need on meetodid, mida ma siiani väga palju rakendanud ei ole, aga pärast koolitust on julgust kasutusele võtta. Väga oluline koht on ka refleksioonil (oma mõtiskluste ja elamuste analüüsil - toim) ja sellel, et õpilased oskaksid iseendale eesmärke seada. Minu jaoks on oluline, et ma oleks klassi ees toetav-delegeeriv õpetaja."